Int miegħi ħabrieka ħuttafa minn id il-Ħallieq ittajjart flimkien qsamna sema u baħar u art kemm kienu l-irwiefen, kemm hedded il-mewġ u kemm ħaraq il-labar tal-ħurrieq, għad li lmaħna xi drabi minn' xibka ta' xewk u għollieq bħal kewkba minn sema sewdieni, imfewħa t-tbissima tal-ward. U mill-irxiex għaddejna, jraxxax xemxi, ferrieħ bil-blanzuni jittajru mar-riħ fir-rebbiegħa li taret bħal siegħa bil-ħolm li welled u rabba' ħelwa ħuttafa, l-imħabba. U qsamna d-deżerti tal-kotra fin-nixfa tas-sajf. U ġrejna msaħħrin minn miraġġi ta' ġmiel u ta' ġid —imberrqa l-għajnejn miftuħa l-idejn— X'sibna' Xejn ħlief ix-xejn. U ġiet il-ħarifa: fittixna il-hemm mit-theddida tal-beraq tħassibna lis-sfura tal-weraq iduru mar-riħ dawra mejt fiż-żifna tal-mewt. U meta fuq l-għolja u fuq wita bdiet ittanbar ix-xita bil-qliel misjuqa mir-rjieħ, u l-bidwi, ferrieħ beda joħlom il-qasbi għammiel int bħali bdejt toħlom ħelsien mit-toqol taż-żmien u tixtieq li tad-dinja tintemmlek it-triq. Fuq ix-xefaq id-dlam firex saltnatu. Nittajru fis-swidija tal-lejl li f'ħobbu jħaddan l-ogħla dija u mixtiqin mill-poeżija mistura f'ġuf id-dlam, mir-ragħwa tal-mewġ jobrom taħtna inħossu fil-qorob il-ħin mixtieq, li jwassal lejn bieb il-Ħallieq. Nimtlew kollna ferħ bis-sejħa ta' serħ li tiddi mill-bogħod, u ġġiegħel lil qalbna tirtogħod mar-raġġ li ġej mill-fanal bħal tislima ta' merħba u ta' sliem bla tmiem.